“पर अलैक्सेई, इन्ना होने पर बी जिसलै गर्मियें दी संञां बजरा जिगुली प्हाड़ियें दे कोल रातीं बसांऽ लेई रुकी जंदा,अस सैलतन कन्ने लदोई दी इक प्हाड़ी हेठ डेरा लाई लैंदे। उस बले दी गल्ल के दस्सां, अलैक्सेई ? अग्ग बला दी होंदी, ते अस उसदे इर्द-गिर्द बेही जंदे। जिसलै दलिय़े च बुआल आवा दा होंदा, तां कोई बुर्लाक अपने मनै दा भार हौला करने आस्तै कोई दर्द-भरोची बजोगी तान लाई ओड़दा। ते फ्ही अस सारे रलियै गान लगी पौंदे। उसलै उत्थें ओह् नजारा बझदा जे सुनने आलें दा रोआं-रोआं नच्ची उठदा। वोल्गा दरेया बी आपू नच्ची पौंदा। मस्ते दे घोड़े आंगर ओह्‌दी धार बिम्बलन, लगदी, अश्कै गासै गी छूह्‌ना चांह्‌दी ऐ। जियां हवा च मिट्टी उडडी जंदी ऐ, इयां गै साढी पीड़ बी नस्सी जंदी। गांदे-गांदे असें गी दलिये दा बी चेता नेईं रौंह्‌दा। उब्बलियै जिसलै ओह् अग्गी च पौन लगदा, तां कोई रसोइये दे सिरै पर धप्फा मारियै आखदा, ‘गाना ते ठीक ऐ, पर अपने कम्मै दा बी ध्यान कर।’